정조 7년
癸卯九月二十二日卯時。上御誠正閣。問安閣臣入侍時。原任提學李徽之黃景源徐命膺。一提學金鍾秀。原任直提學鄭民始徐浩修。一直提學鄭志儉。二直提學徐有防。檢校直閣金憙。原任直閣金宇鎭徐鼎修金載瓚。檢校直閣徐龍輔。原任直閣鄭東浚。原任待敎李崑秀。待敎尹行任。同副承旨尹承烈。假注書朴能源。記注官金健修。記事官李祖承。以次進伏訖。徽之進前曰。今日卽我聖上誕辰也。八域之蹈舞。百僚之慶忭。尤切於是日。伏未審此時。聖體。若何。上曰。一樣矣。徽之曰。王大妃殿氣候。若何。上曰。一樣矣。徽之曰。惠慶宮氣候。若何。上曰。一樣矣。上曰。他承旨入侍。同副承旨趙興鎭進伏。上曰。大臣備局有司堂上京畿監司入侍。賤臣承命出。與領議政鄭存謙。左參贊金華鎭。禮曹判書徐有隣。吏曹參判趙時俊。京畿監司沈頤之偕入進伏。存謙進前曰。誕辰聿回。擧國顒祝。伏未審。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。原任大臣入侍。出榻敎賤臣承命出。與領府事金尙喆。判府事徐命善。判府事鄭弘淳。判府事洪樂性偕入進伏。尙喆進前曰。今値誕辰。聖體萬康。臣不勝慶忭之至。伏未審此時。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。奉朝賀入侍。出榻敎賤臣承命出。與奉朝賀金致仁偕入進伏。致仁曰。誕辰復屆。聖體康寧。祝崗之誠。呼嵩之念。自倍於是日。伏未審此時。王大妃殿氣候。若何。上曰。一樣矣。致仁曰。惠慶宮氣候。若何。上曰。一樣矣。上曰。畿伯進前。頤之進伏。上曰。今年畿甸之農。始旱終澇。無災不被。至於竹山諸邑雹災而極矣。春賑甫畢。秋事若此。瘡痍纔完。歉荒荐臻。蔀屋無甁罌之儲。而公私有椎剝之擧。則唉彼無告。將何聊生。莫曰九重之深邃。如見萬姓之艱憂。民事罔措。玉食靡安。頃於元良初度日。以志喜之意。特下蠲減之敎。而當此大無。何有小惠。宵旰一念。惟在元元。今日又値予生朝。諸大臣來造候班以賀。試看今日。何以賀爲。予方急於民政。召見卿等。爲問救荒之策。大抵近來蠲減之令。澤未下究。停退之敎。利歸觀望。此實爲今日之痼弊。今歲荒政。非比尋常。必須別般措置。然後可免無實之歸矣。稍實之邑。不無尤甚之面。尤甚之邑。亦有稍實之面。不但面里之內。豐歉懸殊。田之上下。畝之東西。亦各不同。俵災之方。必也詳悉無遺。然後蠲減之澤。亦得以徧及窮民。畿伯沿路所見。果何如。頤之曰。巡審後狀啓。俄纔入啓。而大抵各邑農事。不一其樣。至於未移。更無可論。雖以已移處言之。秋序已晩。寒意太早。田畓各穀。已無成實之望。巡路諸民。擁馬齊訴。民情之遑急。實爲萬萬罔措。臣以昨年凶荒無前。而如非朝家惠澤。則民人輩安得有今日耶。今年不幸荐歉。然而自朝家當有別般施惠之政。爾等各自安堵奠業。無爲繹騷流離之意。申申面諭。而豐歉之不同。非但邑各爲然。至於面里之懸異。果如聖敎。一面之中。亦有稍實之次。一里之中。不無優劣彼此。如欲就面里分等。則雖守宰之臣。親執爲之。勢難詳査。以大體爲之。似好矣。上曰。目今之策。莫過於救荒。邑里之稍實之次尤甚。善爲區別。然後可議蠲減之政。庶免虛實相蒙之弊。而如或民居在稍實處。土田在尤甚處。分等之際。不能詳査。則易致以災爲實之患。此則當何爲之耶。頤之曰。此則土地爲重。當以田畓所在處豐歉。區別論之矣。上曰。廣州自是畿內大邑。今年被災。視列邑。何如耶。宇鎭曰。廣州今年災邑中居之次。而被災處十七面中。四面爲尤甚。若一一區別。則雖或間有稍實處。而其實則面面俱歉矣。上曰。都承旨入侍。出榻敎都承旨鄭昌順進伏。上曰。上注書入侍。上注書李儒修進伏。上曰。狀啓。不必以回啓答之。大臣畿伯旣已登筵。以擧條稟處。可也。頤之曰。尤甚之次邑及稍實邑之尤甚面里還餉。以各樣穀物。隨力拮据。從便代納之意。恩綸纔頒。民情胥悅。而隨其所辦。惟意備納。太無限節。則正穀其將盡化皮穀。明春還賑之資。必有不實狼狽之患。不可不分數發令。尤甚邑則三分二。之次邑及稍實邑之尤甚面里折半。稍實邑之之次稍實面里二分一。以相當穀代捧。而大米則以小米唐米代捧。勿以皮穀爲代。而竝待明秋。還作本色。似合事宜。下詢大臣處之。何如。上曰。諸大臣之意。何如。存謙曰。還餉之從便代捧者。欲紓民力。以開新還準捧之路。而道臣或慮代捧之太無限節。有此定分數之請。可知其寧約毋濫之意。尤甚邑三分二。之次邑及稍實邑之尤甚面里折半。稍實邑之之次稍實面里三分一。以精實相當穀。準折代捧。而大米則勿以皮穀爲代。必以小米唐米。依式代捧。竝待明秋。還作本色事。依所請施行。似好矣。尙喆曰。當此歉荒之歲。雖有從便代捧之朝令。道臣分數之請。亦出嗣歲之慮矣。命善曰。今年穡事。田穀最歉。民間之以他穀代納。恐或有不願之慮。然民願如此。則許施。似好矣。弘淳曰。於此。臣亦別無他見矣。徽之曰。歉歲代捧。不可不許矣。樂性曰。從便許代。似爲歉歲之一助矣。上曰。代捧之如是分數無妨。依此爲之。可也。頤之曰。北漢平倉江都大興臨津長山餉穀。係是陰雨之備。年年捧留。誠甚可悶。本處形勢。亦不可不念。而長路負戴之勞。客地留連之弊。必倍於當年。而民力有窮竭之慮。如此歉歲。不可不拔例恤隱。毋論尤甚之次稍實邑應受與今春轉移。一竝捧留本邑。待明秋還約本所。似合事宜。下詢大臣處之。何如。上曰。諸大臣之意。何如。存謙曰。北漢平倉江都大興餉穀捧留事。軍餉雖重。此時民情。不可不恤。依所請施行。其中臨津長山兩鎭。處在孔路。受還之民。必多附近居生者。若令盡爲輸納於邑倉。則反有捨近就遠之慮。此則令本邑往復該廳。分其遠近。從便擧行。似宜矣。尙喆曰。此等歉歲。捧留邑倉之請。每蒙朝家之許施矣。命善曰。或有邑倉遠而本所近者。此則當從便輸納矣。弘淳曰。旣許捧留。則遠近取舍。一從民願。自當在其中矣。徽之曰。臣亦別無他見。而從便輸納。似宜矣。樂性曰。從民願輸納。實爲除弊之一道矣。上曰。六處城餉捧留本邑事。依施。其中臨津長山兩鎭。一從民願。兼視道里遠近。從便擧行後。形止使之狀聞。可也。頤之曰。守摠兩營牙兵壯抄別破陣守堞除番等納米。此是本營將士支放之需。則一竝代錢。雖爲可悶。目今民勢。若以本米責納。則實無其路。今年亦依他軍保米代錢例。每年四錢折定收捧。而各別嚴飭。毋敢違越。似合事宜。下詢大臣處之。何如。上曰。大臣之意。何如。存謙曰。守摠兩營保米之特許代錢。旣有昨年已例。依所請許施。而兩營支放之需。亦不可不顧。至於守堞軍官之番米。只尤甚面里代捧。似宜矣。民始曰。本廳給料。全出於守堞軍保米。今若以錢代捧。則給料之米。勢將換貿。不可以錢分給。廣州年事。比他邑稍勝。而守堞除番米之代捧。又是昨年所未行者。一竝代捧。不可輕議矣。上曰。諸大臣之意。何如。尙喆曰。守禦使所奏。亦有商量而然矣。命善曰。竝與守堞軍保米。若許代捧。則本廳事勢。亦不可不顧。且是昨年所不行之事。則今不可遽然許施矣。弘淳曰。保米代捧。旣是昨年之所不行。則本廳事。又不可不念矣。徽之曰。畿伯之奏。專出於爲民之意。本廳事勢之難。畿伯有不暇念矣。上曰。諸議雖然。民事爲重。守摠兩營之弊。有不暇顧。兩營保米番米。依狀請以錢代捧。至於守堞軍官番米代納。亦不可防塞。以尤甚面代捧。該府尹親自檢察。俾實惠下究。可也。頤之曰。軍保奴婢。最多貧窮難支之類。而一家之中。或有父子兄弟多人應役者。當其收捧之時。東西丏貸鬻賣釜鼎。猶患不給雖在常年。景色慘然。則況當災歲。一竝督納。便同龜背之括毛。一自減疋之後。關係經用者。不敢仰請。而如此之時。膠守無變。亦非仰體德意。尤甚邑各營軍保。各司奴婢身布身貢。依昨年例。分數停退。則窮民庶有息肩之道矣。今此分等。雖有尤甚之次之別。若其民勢。則實無彼此差殊之間。昨年尤甚邑停退條。若以入於今年之次之故。新舊竝督。則民情實難擔當。竝姑爲仍退。待明秋收捧。似合事宜。下詢大臣處之。何如。上曰。諸大臣之意。何如。存謙曰。一自均廳減疋之後。軍保與奴婢貢之裁減與停退。豈容輕議。而昨年軍保奴貢。尤甚邑之尤甚面折半停退。餘則三分一停退。係是特恩。此非援以爲例者。而今年災荒。視昨年殆有甚焉。尤甚邑民情。比前尤切。昨年所已施者。到今有難靳持。此則似宜許施。而至於今年。之次邑昨年停退條。竝爲仍退。有非自下之所敢請者。置之爲宜矣。尙喆曰。今年年事。甚於昨年。一時竝徵。事勢誠難矣。命善曰。畿伯所奏。以昨年尤甚面停退。以今年之次而準捧。實有新舊竝督之患。民間事勢之難。誠如其言矣。弘淳曰。昨年停退。旣因災荒。今年年事。又無異於昨年。則今以年條之差異。而議其徵捧。恐非當初如傷之本意矣。徽之曰。今年穡事。殆有甚於昨年。事勢似難竝徵矣。樂性曰。今若竝徵昨年之停退者。則民情實難備納矣。上曰。尤甚邑軍保及奴婢等身布身貢。停退事及昨年停退條。今年爲之次處。亦爲仍令停退。一依道伯言施行。可也。頤之曰。沿海諸邑。被災最甚。其爲寬民力之道。宜無不用其極。沿江拯米太。一竝姑爲停退。待明秋收捧。似合事宜。下詢大臣處之。何如。上曰。大臣之意。何如。存謙曰。拯米之弊。在於沿邑。而今年被災。沿邑爲最。舊還猶許停退。況拯劣米太乎。依所請許施。似宜矣。上曰。拯米。今年何可論乎。依所奏停退。可也。頤之曰。推奴徵債及各衙門諸宮房。凡係擾民之事。雖在常年。猶當各別嚴禁。而況於今年。尤宜痛革。遵奉朝令。各別嚴防。以除一分民弊。何如。上曰。依爲之。頤之曰。北漢平倉私受米。一民所受。少不下二三石。而亦係軍餉。則年年代錢。雖甚可悶。顧今畿內民勢。到底遑汲。諸處餉穀。竝請捧留。惟此私受。若以本色責納。則災邑民情。萬無拮据之勢。而昨年已有代錢之特恩。故今年右道諸民之擁馬泣請者。皆是此事。今年亦依昨年例。每石五兩五錢。折定代納。則實爲目下奠安之大惠。而係是恩典。不敢仰請矣。命善曰。昨年旣許代錢。則今年亦難本色準納。姑令以錢還捧。待豐作米。似好矣。上曰。摠廳保還代納。卽昨年所已施之事。今年豈可不施。依昨年例代捧。可也。頤之曰。今春賑資。以各其邑所在還穀。先爲推移取用。而西米上來後。毋論某穀。皆以西米。還報分糶矣。其中大米代。以小米分給者。今秋當還作本色。而凡小米代。大米除耗捧上。係是續典。民間亦知此。而皆願免耗備納。此時民情。不可不顧。下詢大臣處之。何如。上曰。此是續典所載。諸大臣各陳所見。可也。存謙曰。大小米相代。而小米代大米。則除耗者載於續典。依此擧行爲宜矣。尙喆曰。此是續典所載。似當許施矣。命善曰。當初小米之代給。蓋爲大米之用於賑資而然也。旣非小民之願受。而又不許除耗。則恐非便民之義。依法典施行。似好矣。弘淳曰。此非民之願受。乃是自官分給。旣給小米。代捧大米。又不除耗。則民必稱冤。旣載法典。則依法除耗。事理當然矣。徽之曰。旣是法典所載。諸大臣所奏誠然矣。樂性曰。旣是法典所載。則似無可論矣。上曰。除耗。可也。頤之曰。廣州楊根分院柴場居民。皆在近峽之地。家戶每以大米納稅。此乃分院匠手等給料之資也。此等災歲。隨其峽土所出。今年許令小米代納。則亦爲場民之大惠。都提調今方入侍。下詢處之。何如。命善曰。連年以小米代捧。則分院事勢。實無支繼之道。而今年民情。亦不可不曲念。許施。似好矣。上曰。依昨年例代捧。可也。頤之曰。前例所無之事。遽然陳請。雖甚惶恐。民情所係。不得不仰達矣。湍坡交豊等邑。一邊近峽之故。頗務黍粟。而値此畓農全失之時。田稅大同。竝以大米責納。則民力實無以抵當。惟正之供。雖不可容易變通。麻績皆以田米納稅。湍坡等邑。今年亦依此例。隨其土地所出。畓以大米。田以田米納稅。則在民誠大惠。下詢大臣處之。何如。上曰。前例。何如。諸大臣各陳所見。可也。存謙曰。今此道臣所請。似出於迫於民情。而田稅大同。係是惟正之供。至於田稅事目尤重。雖當荒歲。無代納之規。此則置之爲宜矣。尙喆曰。惟正之供。事體自別。有不可輕議矣。命善曰。大同田稅之代捧。未知有前例。而恐不可輕許矣。弘淳曰。田稅則初無代捧之例。蓋以惟正之供。事體甚重故也。比諸大同。尤有別焉。恐難擧論矣。徽之曰。此則正供前例有無。雖未可知。似不可許施矣。樂性曰。如無前例。則不可輕議矣。上曰。惠廳堂上出去。前例之有無。詳問以來。可也。有隣回奏曰。田稅則初無前例之可論云矣。上曰。大同則何如。有隣曰。雖以大同言之。考之前例。雖在壬癸乙丙之年。元無推移代捧之例。今若創開。後輒爲例。則實恐大同法意。從此蕩然。四邑大同田大米。勿令代捧。允合事宜矣。上曰。今年本道。何拘常例。特爲代捧。可也。頤之曰。江都軍餉。係是陰雨之備。一竝本邑捧留或作錢。誠可悶。而民勢至此。則亦難膠守無變矣。禁御兩營江都餉還。不分於平民。只分於軍卒之故。沿海邑一名所受。幾至數三石。或六七石。而俱是米太。如此歉歲。責納多石。則濱死軍卒。實無擔當之勢。只今年代錢收捧。實爲沿海軍民之大惠。下詢大臣處之。何如。上曰。諸大臣之意。何如。存謙曰。沿海軍卒。當此大無之歲。辦納六七石米太。其勢誠難。代錢收捧。亦足爲目下紓力。依所請許施。似宜矣。尙喆曰。雖是軍餉。此等災歲。宜有權宜之政矣。命善曰。軍餉雖重。年事如此。今聞穀數。亦不甚多。許施。似好矣。弘淳曰。數亦不多。許施。似好矣。徽之曰。歉歲代捧。事勢似然矣。樂性曰。今年畿民。其在軫恤之道。似當許施矣。上曰。依爲之。諸條皆已許施。而停免等事。尤甚邑與之次邑尤甚面。一例擧行。可也。出擧條頤之起伏曰。臣以沿路所見。參以民情。所奏十有一件內事。無一不蒙允許。誠爲萬幸。而各邑民人。庶得太半生途。瞻聆所及。孰無歡忭感激之情也。上曰。蠲減之政。皆依昨年例爲之。則分數停退後。歲末停捧一款。何以處之則爲好耶。諸大臣指一陳奏。可也。存謙曰。先爲分數停退。則歲末停捧。此非可論。臣意則旣已分數之後。不必更議歲末之停捧矣。尙喆曰。分數停退。則豈不爲窮民之惠。而但可納之民。渾入於停退之中矣。然民今荐飢。歲末雖或未捧。亦將如之何哉。命善曰。旣已分數停退。則歲末不停捧之意。預爲知委。似宜矣。徽之曰。一依昨年已例。似好矣。樂性曰。臣與諸大臣之意。別無異見矣。上曰。奉朝賀之意。何如。致仁曰。臣不知廟謨。不敢臆對。而自朝家昨年旣施大惠。故民心之顒望。又復如前。事甚難處矣。上曰。諸備堂亦各陳所見。可也。華鎭曰。無論分數停退。歲末停捧。各處盡用三分一例。此則當觀民力而善處。方可有實效矣。有隣曰。民心鎭安之道。唯在於還穀之停退。而邑倅有難一一分數。此際易致招怨之端。而旣已分數停退。則歲末更不停捧之意。先爲曉諭。似宜矣。民始曰。今年失稔。無異去年。而嗣歲之憂。又不可不念。今年如未準捧。則來頭濟活之策。將何所施。分數之停。雖是不可已之事。而當捧之處。期於必捧。然後可爲將來之備矣。浩修曰。旣有分數停退之擧。則歲末停捧。不當更議矣。上曰。歲飢民困。想必有草賊竊發之慮。道伯以此申飭乎。頤之曰。自討捕營。非不擧行。而此輩之作弊於民間者。比比有之。此爲可悶矣。存謙曰。今番使行時。方物入送與否。臣與諸大臣。有所商確。而領府事。則以爲。今番謝恩。不可用循常之例。入送方物。允合酬答之道云。謝恩正使亦以爲。入送方物。斷然爲宜云。而其餘諸大臣及臣意。皆以爲旣有庚子辛丑永除之咨。遵而勿送。實合事宜。甲乙之論如此。而事有關係。不可不稟定。故敢此仰達矣。上曰。領府事其陳之。尙喆曰。今番謝恩使之節行前發送。以其有無前之殊典。朝家處置。亦不欲循常而然。旣送專對。只送一紙表咨。則此豈有來有往。禮無不答之意也。不當入送之言。雖似爲經常之論。而彼旣處之以別格。我亦當處之以別格。呈禮部咨文中。以此措辭。治送一起方物。彼雖或不受。論以事大之禮。當盡在我之道。未必爲失禮之歸。臣之迷見。務在完備。惟在裁量處之矣。上曰。諸大臣各陳所見。可也。命善曰。領府事入送方物之論。雖出於委曲完備之意。而蠲停之皇旨。非止一次。則每以別格入送。揆以事面。抑恐如何。雖以後慮言之。特送使行。無非別格。或送方物。或不送方物。亦甚難處。臣意則一遵皇旨。勿爲入送。似宜矣。弘淳曰。謝恩方物之蠲免。旣成事例。則强爲入送。已涉未安。雖以今番謝恩。不可無特異之擧爲言。而別使入送。旣是特異之擧。豈必以强送已蠲免之方物。更爲特異乎。凡事務存大體。格外之事。恐不必爲之矣。徽之曰。旣有皇旨。特停謝恩方物。則今不當違越入送矣。樂性曰。諸大臣之言。雖出經常之論。而彼中事情。有不可知。且今番擧措。旣係非常之典。其所以應之者。恐不可膠守常例矣。上曰。奉朝賀之意。何如。致仁曰。今番使行。雖曰別例。停免皇旨。不啻丁寧。則違越入送。實有受侮之慮。彼中衣服雖殊。亦有文章學問之人。其不見而譏議何可知乎。勿爲入送。似是大經大法矣。上曰。有司堂上各陳所見。可也。華鎭曰。今番之特送別使。蓋出於報答殊異之意。不送方物。只送表咨。則事面恐涉埋沒矣。有隣曰。彼國事情。不可料度。故有此入送方物之議。而揆以經法。則永爲蠲停。皇旨丁寧。違越入送。恐涉如何矣。浩修曰。交隣事大之際。每當以國體事面爲重。彼旣屢咨。求除方物。則恐不可以委曲之意。反虧遵守之道。臣之愚見。以勿爲入送。似合事宜矣。時後曰。方物之不爲入送。雖是經常之論。而今番使行。特用別例。則其在酬答之禮。似不可不入送矣。上曰。大提學卽例兼備堂。亦陳所見。可也。景源曰。自古使价。旣奉表而不齎方物者。未之有也。雖以春秋朝聘之禮考之。辭命相接。未嘗不庭實旅百也。臣意入送方物。允合事宜矣。上曰。吏判亦陳所見。可也。鍾秀曰。臣未知本事。不敢仰對矣。上曰。卿豈不知而無所對乎。第言之。鍾秀曰。臣於此事。有難臆對。而第勿送方物。自是經法之言。而領府事入送之議。亦似無妨於深慮之道矣。上曰。諸備堂以次陳之。可也。民始曰。勿送方物之議。乃是經常之論。而今番彼中優禮。逈出常格。其所以酬答者。亦不可只循常例。入送方物。似宜矣。志儉曰。以經常之道言之。則方物不當入送。臣見則勿送。似宜矣。有防曰。彼中今番優禮。旣出常格。其在酬答之禮。恐不可膠守經常之道矣。上曰。式表東藩。雖云非常之事。而今番將送御詩之擧。尤是格外。似不可無酬答之禮。而參差之論如此。不必直爲入送。別具咨文。付之使臣。往呈禮部。聽其進退則。何如。存謙曰。別具咨文而入送。則恐似無妨。而諸大臣旣有參差之論。下詢處之則好矣。尙喆曰。皇帝之出送御詩。非但我國之初有。考之史牒。亦未曾見如此殊典。不可無方物。別具咨文。兼送方物。則尤似委曲矣。弘淳曰。別具咨文。兼送方物之敎。誠爲穩當。而但委曲規模。雖可用於我國。而事大之禮。恐不必純用委曲。蠲免之皇旨。旣已丁寧。一遵皇旨。少無如何矣。徽之曰。別具咨文而入送。則似無違越皇旨之嫌。實合宛轉周密之道。以此爲定。恐似無妨矣。上曰。鄭判府事。不必委曲云云。自是守經之論。而諸議不一。領相折衷以奏。可也。存謙曰。今番謝恩。與他循例謝恩有異。方物入送之議。誠出於酬答之意。而第庚子辛丑。連有方物停止之諭。旣有皇旨。而猶且入送。事面終涉未安。以無方物擧行。恐合事宜矣。上曰。依爲之。出擧條存謙曰。謝恩書狀官姜彝正。親年已過八十。向以親病受由下鄕。拜表不遠。難待其上來呈遞。卽爲改差。何如。上曰。依爲之。出擧條存謙曰。今番使行。期日甚迫。外方求請。勢難卜定。依辛卯戊戌年例。以京盤纏擧行之意。分付該廳。何如。上曰。依爲之。出擧條命善曰。當此逐日監煎之時。提調嚴璹。方在試所。推移無路。合有變通之故。敢達矣。上曰。許遞。可也。出擧條存謙曰。杆城郡守金載華。促敎之下。不卽還官。殊涉未安。而聞其親年篤老。目下病勢。有難抑情遠赴云。改差。何如。上曰。依爲之。出擧條上曰。兵房承旨入侍。行左承旨朴祐源進伏。上曰。吏判旣已入來。參判參議。竝牌招。同參政事。可也。又下敎曰。吏兵批政官入侍。兵曹判書李𡊠。參判柳義養。佐郞宋俊載偕入進伏。鍾秀曰。臣於特敎之下。豈敢苟爲辭免之計。而第臣之情勢。自異於人。實無黽勉承膺之勢。誠萬萬惶懍矣。上謂致仁曰。吏判事過矣過矣。向來所遭。予旣昭釋無餘。而必欲引義辭避者。誠莫曉其意也。予近講寶鑑。先正臣李珥之不容於時議。豈特比於吏判乎。其時一邊之議。至以誤國小人目之。群忌衆咻。必欲排擯而後已。若以所遭論之。孰有甚於先正。而旋卽以吏判行公。今日在庭諸臣之所可模楷者。非先正而誰。吏判之過於自引。殊無意義。卿今適入來。勸勉行公。可也。致仁曰。聖敎至此。而一向執迷。誠極非矣。臣亦當私自責勉也。尙喆曰。臣之前後乞休。聖明之所俯燭。而今適登對。若蒙許休之恩。則不勝至願矣。上曰。卿何爲發此言耶。卿曾爲院相。勞續之茂著。予所欽歎。年紀雖高。精力尙强。古亦有賜几杖之例。予非忽於優老尊德之義。而但乞休之請。則決不可許施矣。尙喆曰。聖敎之鄭重。若是勤摯。臣誠惶隕感佩。不知所以仰對。而第念終始曲保。是臣區區之願。謹當更以文字仰奏矣。昌順曰。開政命下。而吏曹判書金鍾秀。政官書啓。終不書進。事體未安。吏曹判書金鍾秀推考。書啓還給。使之改修正以入。何如。上曰。依爲之。出擧條上曰。吏判引嫌太過。此何事體。此何分義。俄者縷縷下敎。不啻丁寧。而一向固執。終無承當之意。予未知古人當之。其處義決不如是矣。且卿本義理主人。自丙申後。數年超擢。至授兵判之任。予之所倚毗者。何如。卿之所擔負者。何如。卿於伊時。親年已高。尙且忘身徇國。來留京邸。奔走供職之不暇。今則雖將毋以來。無所不可。豈因萬不當之情勢。必欲引避乎。卿試思之。自古有所遭者。必將盡爲休致而後已乎。卿今日若以此爲嫌。則日後處義。豈不尤難乎。予不捨卿。勿復引避。致仁曰。承此下敎。渠何敢不爲奉承乎。鍾秀曰。聖敎諄複。至再至三。臣誠感祝隕越。不知所出。若體諒下情。俾得曲遂。則不勝大願。上曰。予已悉諭。更何多誥。予之倚卿。自在春邸時。而委毗之誠。眷注之念。則前後無間。況今世道日下。國事判渙。環顧一世。誰與共理。卿其體予敷心之諭。其勿强引不當引之義也。鍾秀曰。臣於前疏中。略陳肝膈之懇。唯冀聖明之俯察焉。上曰。俄以先正事。引以爲喩。此於卿。毫無不安之嫌矣。仍下敎曰。予將待卿爲政後。當進水剌矣。又下敎曰。政官退去政廳。書望筒以來。可也。上命大臣閣臣備局有司堂上京畿監司先退。仍命承史退。諸臣以次退出。